Priopćenje za medije

-svima-

Draguć, 26.06.2015

KUĆA FRESAKA i svečano je otvorena!

Kuća fresaka i svečano je otvorena u petak, 26. lipnja u nazočnosti istarskog župana, Valtera Flega i uzvanika: ministra kulture Berislava Šipuša, zamjenika ministra turizma, Daglasa Korace, izaslanika Roberta Ciambettia, pročelnika za proračun i lokalnu upravu Regije Veneto, Teobalda Rossia, kancelara Porečke i pulske biskupije Sergija Jelenića te Jane Tolja, savjetnice gradonačelnika Grada Kopra, vodećeg partnera projekta Revitas II, voditelja projektne aktivnosti Istarske županije, Vladimira Torbice predvođeni domaćinom, načelnikom Općine Cerovlje, Emilom Dausom.

Istarski župan Valter Flego istaknuo je značaj projekta i otvorenje Kuće fresaka za Istru, jedinstveni teritorij i turističku destinaciju, hrvatski i slovenski dio, koji predstavlja oko 140 crkava sa freskama. Njegovo osobno i Istarske županije, opredjeljenje je, podjednaka razvijenost istarskog priobalja i unutrašnjosti na kojemu treba graditi turistički proizvod, jer turizam poznaje samo destinaciju Istru!

Kuća fresaka primjer je kako oživjeti mala mjesta i kako povezati kulturu i turizam - rekao je ministar kulture Berislav Šipuš i time je Istra pokazala da savjesno i svjesno prepoznaje bogatstvo, a to je budućnost naše zemlje i naše djece. Istarska županija zajedno sa svojim partnerima i projektom Revitas II pokazala da imamo originalne ideje, ali i svijest da nešto treba učiniti u ovakvim mjestima u kojima život nestaje.

Daglas Koraca, zamjenik ministra turizma naglasio je doprinos Kuće fresaka razvoju destinacije koja će obogatiti turističku ponudu i istaknuo Draguć, primjerom snage lokalne samouprave u razvoju turizma, koja svoju bogatu kulturnu baštinu i tradiciju ističe i valorizira. Razvijanjem dodatne ponude i jačanjem konkurentnosti kulturnog turizma, jednog od temelja budućeg razvoja hrvatskog turizma.

Teobaldo Rossi, izaslanik pročelnika za proračun i lokalnu samoupravu Regije Veneto, Roberta Ciambettia, uputio je pozdrave i pročitao pismo pročelnika u kojem ističe jedinstveno naslijeđe istarske kulture koja se očituje u freskama od međunarodnog značaja, na kojima se može iščitati duga i raznolika povijest Istre. Ujedno je poručio kako će podržati i druge inicijative koje doprinose kulturi u Istri. Rossi koji je sudjelovao u projektu i emotivno je vezan za Kuću fresaka, obzirom da je njegova majka polazila školu u toj zgradi.

Kancelar Porečke i pulske biskupije Sergije Jelenić, smatra kako je projekt od dobrobiti za cijelu Istru. Freske se čuvaju već stoljećima i uvijek izazivaju divljenje i poštovanje, jer su nastale zahvaljujući duhu koji čovjeka čini boljim, vrednijim i časnijim. Na tom tragu treba nastaviti, po plemenitosti, dobroti i ljubavi, jer ljubav stvara i ovo djelo koje ljude treba učiniti boljima, zaključio je Jelenić.

Savjetnica koparskog gradonačelnika Jana Tolja, dodala je kako Kopar posjećuju brojni turisti, ali oni se ne zadržavaju samo u gradu već pohode i njegovo zaleđe, a zahvaljujući i ovom projektu bolje će upoznati i bogatu baštinu drugih krajeva Istre. Vladimir Torbica, županijski pročelnik za kulturu i voditelj projektne aktivnosti, zahvalio je svima koji su do sada radili na očuvanju i promociji istarskih freska, a posebno prof. dr. Ivanu Matejčiću. Sandra Ilić, koordinatorica projektne aktivnosti za Istarsku županiju istaknula je ciljeve i aktivnosti u projektu REVITAS II.

Da ne brinu za pomladak u Općini Cerovlje dokazala su i brojna vrtićka djeca iz Novaka, koja su izvela ples i recital, a zajedničkim oslikavanjem *„freske*“ proglašena je Kuće fresaka otvorenom!

Otvorenju Kuće fresaka nazočili su brojni djelatnici iz kulture i turizma, javne i lokalne uprave, preko stotinjak, te je druženje nastavljeno na trgu.

U prizemlju kuće nalazi se info-punkt, na prvom katu kongresna dvorana, a na drugom prostor za stanovanje i rad istraživača, znanstvenika ili umjetnika koji će boraviti i raditi u Kući fresaka.

Obnovu Kuće fresaka sufinanciralo je Ministarstvo turizma, Regija Veneto, Ministarstvo kulture i Istarska županija, najvećim dijelom, a opremljena je sredstvima iz projekta Revitas II.

Nakon međunarodne likovne kolonije, radionica na temu fresko slikarstva, čiji su radovi izloženi u Kući fresaka, slijedi međunarodni znanstveno-stručni skup iz područja zidnog slikarstva na temu "Suvremena iskustva u restauriranju zidnih slika“ , organizator je Hrvatski restauratorski zavod, aodržat će se od 8. – 10. srpnja.

Srdačno pozdravljeni

[**www.revitas.org**](http://www.revitas.org)

Voditelj projektne aktivnosti:

Vladimir Torbica, prof